“กองทุน-ต่างชาติ” แห่ทิ้งหุ้นไทย ฉุด SET รูด 50 จุด! หลุดแนวรับ 1,530 จุด
SET ไหลต่อ 50% คาด "กองทุน-ต่างชาติ" แห่ทิ้งหุ้นไทย ฉุดดัชนีหลุดแนวรับ 1,530 จุด
SET ไหลต่อ 50% คาด "กองทุน-ต่างชาติ" แห่ทิ้งหุ้นไทย ฉุดดัชนีหลุดแนวรับ 1,530 จุด
13 พ.ค. 2564

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 15.43 อยู่ที่ระดับ 1,520.81 จุด ปรับตัวลดลง 51.04 จุด หรือ 3.25% สูงสุดที่ระดับ 1,561.80 จุด ต่ำสุดที่ระดับ 1,520.73 จุด ด้วยมูลค่าการซื้อขาย 9.78 หมื่นล้านบาท
โดยดัชนีตลาดหุ้นไทยปรับตัวลดลงอย่างหนักหลังจากเปิดการซื้อขายภาคบ่าย หลังจากตลาดหุ้นทั่วโลกอยู่ในแดนลบ ซึ่งคาดการณ์ว่าเกิดจากแรงขายของนักลงทุนต่างชาติ และสถาบันในประเทศ เนื่องจากก่อนหน้านี้ได้มีการขายหุ้นไทยอย่างต่อเนื่อง โดยข้อมูลการขายของนักลงทุนต่างชาติตั้งแต่วันที่ 1-12 พ.ค. มีการขายสุทธิ 1.45 หมื่นล้านบาท และนักลงทุนสถาบันขายสุทธิ 8.89 พันล้านบาท
ทั้งนี้ นายชัยยศ จิวางกูร ผู้ช่วยผู้อำนวยการฝ่ายวิเคราห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ส่วนใหญ่ติดลบ จากความกังวลตัวเลขเงินเฟ้อของสหรัฐฯออกมาสูงมากกว่าคาด ทำให้วิตกธนาคารกลางสหรัฐ (เฟด) จะปรับขึ้นอัตราดอกเบี้ยและลดการใช้วงเงิน QE ลงเร็วกว่าคาด ทำให้ตลาดหุ้นมีความผันผวน นักลงทุนเกิดความกังวลจึงขายปรับลดพอร์ตลงทุนก่อน เพราะปริมาณเงินลงทุนในระบบมีโอกาสลดลง
ส่วนบ้านเราก็มีความกังวลสถานการณ์การแพร่ระบาดไวรัสโควิด-19 ที่วันนี้จำนวนผู้ติดเชื้อโควิดกว่า 4 พันราย และจำนวนผู้เสียชีวิตยังสูงกว่า 30 รายต่อวัน ทำให้นักลงทุนยังไม่มีความมั่นใจที่จะเข้าลงทุน พร้อมกันนี้ยังอยู่ในช่วงทยอยประกาศผลประกอบการของบริษัทจดทะเบียนที่จะต้องติดตามต่อไป ซึ่งสัปดาห์นี้จะประกาศออกมาอีกหลายบริษัทฯ
โดยแนวโน้มการลงทุนในช่วงบ่ายนี้ ตลาดฯคงจะยังผันผวนในแดนลบ โดยมีแนวรับ 1,550-1,530 จุด ส่วนแนวต้าน 1,570 จุด
 
 